**Έκθεση της Κοινοβουλευτικής Επιτροπής Γεωργίας και Φυσικών Πόρων για τους κανονισμούς «****Οι περί Σπόρων (Κατάλογοι Ποικιλιών των Καλλιεργούμενων Γεωργικών Ειδών) (Τροποποιητικοί) Κανονισμοί του 2024 και «Οι περί Σπόρων (Λαχανικά) (Τροποποιητικοί) Κανονισμοί του 2024»**

**Παρόντες:**

Γιαννάκης Γαβριήλ, πρόεδρος Παύλος Μυλωνάς

Ανδρέας Πασιουρτίδης Λίνος Παπαγιάννης

Χαράλαμπος Πάζαρος Χαράλαμπος Θεοπέμπτου

Χρίστος Ορφανίδης

Η Κοινοβουλευτική Επιτροπή Γεωργίας και Φυσικών Πόρων εξέτασε τους πιο πάνω κανονισμούς σε δυο συνεδρίες της, που πραγματοποιήθηκαν στις 13 και 20 Φεβρουαρίου 2024. Στο πλαίσιο της πρώτης συνεδρίας της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Γεωργίας του Υπουργείου Γεωργίας, Αγροτικής Ανάπτυξης και Περιβάλλοντος, της Νομικής Υπηρεσίας της Δημοκρατίας, καθώς και των αγροτικών οργανώσεων ΠΕΚ, ΕΚΑ και «Παναγροτικός Σύνδεσμος».

Ο Κυπριακός Σύνδεσμος Φυτοπροστασίας (ΚΥΣΥΦ) και οι αγροτικές οργανώσεις «Νέα Αγροτική Κίνηση» και «Ευρωαγροτικός», παρ’ όλο που κλήθηκαν, δεν εκπροσωπήθηκαν στην εν λόγω συνεδρία της επιτροπής.

Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Βαλεντίνος Φακοντής και Ηλίας Μυριάνθους.

Σημειώνεται περαιτέρω ότι κατ’ εξαίρεση της συνήθους διαδικασίας συζήτησης οι κανονισμοί εξετάστηκαν από την επιτροπή κατά προτεραιότητα, σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων, για λόγους που επιβάλλονται από τον σκοπό τους. Ειδικότερα, για τη συζήτηση των κανονισμών ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια συνεπτύχθησαν.

Σκοπός των προτεινόμενων κανονισμών, οι οποίοι εκδίδονται δυνάμει των διατάξεων των άρθρων 6 και 14 του περί Σπόρων Νόμου, είναι η τροποποίηση των περί Σπόρων (Κατάλογοι Ποικιλιών των Καλλιεργούμενων Γεωργικών Ειδών) Κανονισμών και η τροποποίηση των περί Σπόρων (Λαχανικά) Κανονισμών, αντίστοιχα, ώστε να εναρμονιστεί η εθνική νομοθεσία με την πράξη της Ευρωπαϊκής Ένωσης με τίτλο «Εκτελεστική Οδηγία (ΕΕ) 2023/1438 της Επιτροπής της 10ης Ιουλίου 2023 για την τροποποίηση των οδηγιών 2003/90/ΕΚ και 2003/91/ΕΚ όσον αφορά τα πρωτόκολλα για την εξέταση ορισμών ποικιλιών ειδών γεωργικών φυτών και κηπευτικών ειδών».

Ειδικότερα, σύμφωνα με τα στοιχεία που κατατέθηκαν ενώπιον της επιτροπής, με τους προτεινόμενους κανονισμούς αντικαθίστανται κάποια από τα παραρτήματα των βασικών κανονισμών, ώστε να τεθούν σε εφαρμογή τα αναθεωρημένα πρωτόκολλα, ως αυτά προβλέπονται στην υπό εναρμόνιση εκτελεστική Οδηγία, στη βάση των οποίων διενεργείται η εξέταση αποδοχής ποικιλιών γεωργικών φυτών και κηπευτικών ειδών για σκοπούς εγγραφής τους στον εθνικό κατάλογο ποικιλιών.

Στο στάδιο της εξέτασης των κανονισμών η επιτροπή αποφάσισε να τροποποιήσει τη μεταβατική διάταξη που περιλαμβάνεται και στους δυο προτεινόμενους κανονισμούς, ώστε οι εκκρεμούσες εξετάσεις για την αποδοχή ποικιλιών που άρχισαν και δεν ολοκληρώθηκαν μέχρι την έναρξη της ισχύος των υπό εξέταση περί Σπόρων (Κατάλογοι Ποικιλιών των Καλλιεργούμενων Γεωργικών Ειδών) Κανονισμών και περί Σπόρων (Λαχανικά) Κανονισμών να συνεχίσουν να εξετάζονται δυνάμει των περί Σπόρων (Κατάλογοι Ποικιλιών των Καλλιεργούμενων Γεωργικών Ειδών) του 2022 έως 2023 και των περί Σπόρων (Λαχανικά) Κανονισμών του 2002 έως 2023, αντίστοιχα.

Σημειώνεται ότι οι υπό συζήτηση κανονισμοί, ως αυτοί κατατέθηκαν στη Βουλή, προβλέπουν στη μεταβατική διάταξη ότι για τις επίσημες εξετάσεις αποδοχής ποικιλιών που άρχισαν πριν από την 1η Ιανουαρίου 2024 και δεν έχουν ακόμα ολοκληρωθεί εφαρμόζονται οι πρόνοιες των περί Σπόρων (Κατάλογοι Ποικιλιών των Καλλιεργούμενων Γεωργικών Ειδών) Κανονισμοί του 2002 έως 2023 και των περί Σπόρων (Λαχανικά) Κανονισμών του 2002 έως 2023, αντίστοιχα.

Ο εκπρόσωπος του Τμήματος Γεωργίας του Υπουργείου Γεωργίας, Αγροτικής Ανάπτυξης και Περιβάλλοντος συμφώνησε με την εν λόγω τροποποίηση.

Σημειώνεται περαιτέρω ότι ως προθεσμία μεταφοράς των διατάξεων της Εκτελεστικής Οδηγίας (ΕΕ) 2023/1438 στο εθνικό δίκαιο καθορίστηκε η 31η Δεκεμβρίου 2023. Ωστόσο, οι πιο πάνω κανονισμοί κατατέθηκαν στη Βουλή στις 18 Ιανουαρίου 2024 και, συνεπεία της καθυστέρησης στην εναρμόνιση της εθνικής νομοθεσίας με την εν λόγω Οδηγία, η Ευρωπαϊκή Επιτροπή άρχισε τη διαδικασία παράβασης κατά της Δημοκρατίας, αποστέλλοντας σχετική προειδοποιητική επιστολή.

Η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, αποφάσισε, κατά πλειοψηφία του προέδρου και των μελών της βουλευτών των κοινοβουλευτικών ομάδων ΑΚΕΛ-Αριστερά-Νέες Δυνάμεις, του Δημοκρατικού Συναγερμού και του Δημοκρατικού Κόμματος, να εισηγηθεί στην ολομέλεια του σώματος την έγκριση των κανονισμών, όπως αυτοί έχουν τροποποιηθεί με βάση τα πιο πάνω.

Τα μέλη της επιτροπής βουλευτές του Εθνικού Λαϊκού Μετώπου και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους στην ολομέλεια του σώματος.

27 Φεβρουαρίου 2024

Αρ. Φακ.: 23.03.061.003-2024, 23.03.061.004-2024

Κλ.Χ/ΘΧ/ΡΠ/ΣΒ